น้ำลดกรุงไทยขยับทบทวนแผนธุรกิจ
กรุงไทยประเมินผลกระทบน้ำท่วม ก่อนทบทวนแผนธุรกิจ ตั้งบอร์ดใหม่ใน 1-2 วัน
12 ต.ค. 2554

กรุงไทยประเมินผลกระทบน้ำท่วม ก่อนทบทวนแผนธุรกิจ ตั้งบอร์ดใหม่ใน 1-2 วัน 
นายอภิศักดิ์ ตันติวรวงศ์ กรรมการผู้จัดการใหญ่ ธนาคารกรุงไทย กล่าวว่า ธนาคารอยู่ระหว่างประเมินความเสียหายและผลกระทบจากเหตุอุทกภัย ก่อนจะตัดสินใจว่าจะต้องปรับเปลี่ยนแผนธุรกิจในช่วงไตรมาสสุดท้ายหรือไม่ โดยธนาคารมีลูกค้าธุรกิจรายใหญ่อยู่ในพื้นที่ประสบภัย เช่น นิคมอุตสาหกรรมโรจนะ นิคมอุตสาหกรรมสหรัตนนครอยู่เพียง 45 ราย วงเงินสินเชื่อไม่มาก ซึ่งได้จัดมาตรการให้ความช่วยเหลือแก่ลูกค้ากลุ่มนี้ไว้แล้ว
“ธนาคารคงจะได้รับผลกระทบไม่มากเท่ากับบริษัทประกัน เพราะเมื่อลูกค้าที่ได้รับผลกระทบสามารถเคลมเงินคุ้มครองความเสียหายได้แล้ว ก็จะนำมาจ่ายหนี้ และลูกค้าส่วนใหญ่จะอยู่ในพื้นที่ จ.ระยอง อีสเทิร์นซีบอร์ด” นายอภิศักดิ์ กล่าว
นอกจากนี้ ธนาคารยังได้เพิ่มความยืดหยุ่นในการชำระหนี้ให้แก่ลูกค้าที่ได้รับผลกระทบจากเหตุอุทกภัย สำหรับคณะกรรมการได้ยื่นหนังสือลาออกนั้น คาดว่าจะมีการเสนอบุคคลเข้ามาทำหน้าที่แทนทั้ง 5 คน ภายใน 1-2 วันนี้